《德安道中望庐山》
明代·宋兆礿

庐山去我不盈尺，我去庐山只一屐。相逢掉臂而过之，以意往还为朝夕。

峰尖折合不记痕，历落空苍如展襞。此中名理大深奇，名贤文士而仙释。

我于其中何居焉，车马匆匆相为客。山灵爱客如怜才，分明变现开幽寞。

随我路中路不崎，入我舟中舟不窄。为问明日浔阳江上路，庐山将莫从人渡。

作者简介：宋兆礿（一五九九 — 一六四一），字尔孚。揭阳人。明思宗崇祯元年（一六二八）进士。初授广昌知县，莅任才十月，以父丧归。服阕，补仁和知县，在任五年，以清廉不能具常例，失鹾使者欢，解绶归里。卒年四十三。有《旧耕堂稿》。清康熙《潮州府志》卷九上有传。